SPOROČILO ZA JAVNOST

**Od danes množično testiranje s hitrimi testi na kranjski občini**

#### Kranj, 4. januar 2020 –  Od danes (od 10. ure do 13. ure) do preklica se bo izvajalo množično testiranje s hitrimi testi na okužbo z novim koronavirusom v avli Mestne občine Kranj. Testiranja bodo potekala vsak delovni dan z izjemo srede – ta dan se bo testiranje izvajalo v občini Cerklje v stari lekarni. Izvajalec testiranja je Zdravstveni dom Kranj, ki občane naproša k odgovornemu vedenju: hitri testi so namenjeni osebam brez simptomov, tisti s simptomi pa naj se obrnejo na osebnega zdravnika.

V zadnjih decembrskih dneh minulega leta se je hitrega testiranja v **Mestni občini Kranj** udeležilo približno 1300 ljudi. Zdaj se testiranje iz šotora na **Slovenskem trgu** seli v avlo Mestne občine Kranj, vhod je s ploščadi **Brioni**. Začelo se bo danes ob 10. uri, zaključilo ob 13. uri. Ob sredah testiranja ne bo (ta dan bo potekalo v **Cerkljah** v stari lekarni), vse druge delovne dneve pa se bo na kranjski občini izvajalo med 9. in 13. uro. Naročanje na testiranje ni potrebno, s seboj pa je treba imeti zdravstveno kartico in osebno izkaznico. Nujno je upoštevanje zaščitnih ukrepov, predvsem varnostne razdalje. Odgovorni opozarjajo, da so hitri testi namenjeni predvsem zdravim ljudem. Bolni oziroma tisti z znaki bolezni naj se pri osebnem zdravniku naročijo na testiranje pred **Zdravstvenim domom Kranj**, kjer bodo prišli na vrsto predvidoma še isti dan.

**Vlada RS** je sicer na zadnji seji v letu 2020 [sprejela več odlokov](https://www.gov.si/novice/2020-12-31-156-dopisna-seja-vlade-republike-slovenije/) z ukrepi za zajezitev epidemije covid-19. Te dni se odpirajo šole in zavodi za izobraževanje otrok s posebnimi potrebami. Športna rekreacija in treningi so dovoljeni za vrhunske in perspektivne športnike, registrirane športnike v mlajših starostnih kategorijah (kadeti in mladinci) in poklicne športnike. Vožnja z žičniškimi napravami oziroma smučanje je dovoljeno osebam, ki predložijo negativni test na covid-19. Vlada RS je podaljšala ukrepe o začasni omejitvi gibanja in zbiranja, določila nove izjeme za prehod meje brez testa PCR in karantene, na petih mejnih prehodih pa testiranje s hitrimi antigenskimi testi ter izdala Uredbo o izvajanju presejalnih programov za zgodnje odkrivanje okužb z virusom SARS-CoV-2.